次韻蕭靜安元夕書感
作者：俞德鄰
朝代：宋

paragraphs: 鼇山倚晴昊，龍燈照澄川。
良宵重三五，輦路凝非烟。
一從桑溟改，春花謝芳妍。
銅駝暗荆杞，觸目興悲憐。
芸芸百千態，悠悠二八年。
金吾縱弛柝，相府誰歌蓮。
九衢燈火市，愁雲瞀窮天。
管寧東入海，樂毅北去燕。
伊誰載美酒，醉我東風前。
晨策散廣隰，晚屧周囂廛。
所嗟世路迫，人事多變遷。
歸來卧蓬蓽，聊復草我玄。